stanford-oval/wikipedia huggingface dataset:
דוכסות אוסטריה
היסטוריה > רקע

לאחר קריסת האימפריה הרומית בתחילת ימי הביניים, ידע אזור אוסטריה בת ימינו גלים של הגירת שבטים שונים על פניו. ביניהם היו הלומברדים, האווארים, הגותים, ההונים ואחרים, שיעדם היה חצי האי האפניני וגאליה, ובשנת 488 אף אולץ חלק מן העם הנוריכי המקומי לסגת לכיוון איטליה בידי השבטים הפולשים. לעומת זאת, שלושה שבטים שונים דווקא הקימו יישובי קבע באוסטריה: האלמאנים, שהגיעו משוואביה והתיישבו באזור פורארלברג, הבווארים, שהגיעו מבוהמיה והתיישבו באזור אוסטריה עילית ותחתית, זלצבורג וצפון טירול, והסלאבים, שהתיישבו באזור שטיריה, קרינתיה ודרום טירול. הסלאבים התערו בחברה שישבה באזור לפניהם והקימו את ממלכת קאראנאטיה, בעוד האלמאנים התערבבו עם הבווארים.
בשנת 745 כבשו הבווארים את ממלכת קאראנאטיה, והחלו להתפשט ברחביה. ממלכתם זו המשיכה להתקיים עד שנת 788, אז הובסו בראש דוכסם טסילו השלישי, דוכס בוואריה על ידי קרל הגדול וממלכתם צורפה לאימפריה הקרולינגית.
בתקופה הקרולינגית החלו לפעול באזור נזירים אירים בחסות השלטון, שהביאו להתפשטות הנצרות. פעולתם של הנזירים הביאה גם לבירוא יערות והרחבת היישובים על חשבונם. האזור שולב גם במערכת הפיאודלית של האימפריה הקרולינגית. בשנת 798 נוסדה ארכיבישופות בעיר זלצבורג, כחלק מתהליך בשנות ה-730 שבו הוקמו עוד שלוש בישופויות בשלוש ערים שונות בבוואריה. זלצבורג, כאמור, הייתה ארכיבישופות, מעמד הנמצא מעל כל שאר הבישופויות באזור. העיר הפכה גם למרכז הפעילות הנוצרית בטריטוריות הסלאביות, מה ששימש גם כאמצעי להרחבת תחומה השיפוטי של האימפריה הקרולינגית.
בשנת 909 הביאה פלישת המדיארים לעצירת ההתפתחות האזורית, והם החלו בכיבושיהם. המדיארים הובסו בשנת 955 בידי אוטו הגדול בקרב לכפלד.
לאחר תבוסת המדיארים הוקמו טריטוריות ספר באזור אוסטריה וסביבתה. לאחר המרד של היינריך השני, דוכס בוואריה נלקחו ממנו שטחים השוכנים באזור אוסטריה בידי אוטו השני, קיסר האימפריה הרומית הקדושה כעונש. השטחים, שנודעו מאוחר יותר כ"אוסטריכי", ניתנו ללאופולד הראשון מבאבנברג שהוכתר למרקיז האזור, וכך קמו בית באבנברג ומרקיזות אוסטריה.
היסטוריה > הקמת הדוכסות

בשנת 1139 לאחר שהמלך קונרד השלישי, מלך גרמניה נישל את היינריך העשירי, דוכס בוואריה מנחלותיו, הוא מסר את דוכסות בוואריה ללאופולד הרביעי, מרקיז אוסטריה, ולאחר מותו בשנת 1141 מסר את הדוכסות להיינריך השני, מרקיז אוסטריה. בשנת 1156 הגיע פרידריך הראשון, קיסר האימפריה הרומית הקדושה להסדר עם בית ולף, ולפיו נאלץ היינריך לוותר על דוכסות בוואריה לטובת היינריך האריה, וכפיצוי הועלתה מרקיזות אוסטריה למעמד דוכסות ובוטלה הכפיפות שהייתה לה לבוואריה.
היסטוריה > בית באבנברג

היינריך התיישב בווינה ובנה לו למשכן את ארמון הופבורג. בשל היותה שוכנת על הדנובה ועל הנתיב החשוב שהוביל בין האימפריה הרומית הקדושה להונגריה ולאימפריה הביזנטית, הפכה הדוכסות לאחת החזקות באימפריה הרומית הקדושה, ולשיא שלטונה הגיעה תחת שלטונם של לאופולד החמישי, דוכס אוסטריה ולאופולד השישי, דוכס אוסטריה. בשנת 1186 חתם לאופולד החמישי על הסכם עם אוטוקר הרביעי, דוכס שטיריה, ולאחר מותו בשנת 1192 צורפה דוכסות שטיריה לאוסטריה.
לאחר תבוסת הנוצרים בקרב קרני חיטין, וכתגובה לכיבוש ממלכת ירושלים וכיבוש ירושלים בידי צבאותיו של צלאח א-דין, יצאו הנוצרים למסע הצלב השלישי ובמסגרתו יצא גם לאופולד החמישי, דוכס אוסטריה, אשר השתתף במסע בעקבות הזמנתו של האפיפיור קלמנס השלישי. לפי המסורת, עיצובו של הדגל הומצא על ידי לאופולד החמישי אשר היה מעורב בקרב עז, ככל הנראה במצור על עכו במהלך אותו מסע צלב. לאחר הקרב, מעילו היה מגואל כולו בדם. כשהוריד את חגורתו הוא נוכח לראות שחלק המעיל שהיה תחתיה נותר נקי מדם. הוא כל כך הושפע מהמראה עד שהחליט לאמץ אותו בתור דגל הדוכסות. על פי אותה מסורת נשמר המעיל המגואל בדם במשך למעלה מ-400 שנה בכנסיית "Maria auf der Had" אולם לאחר פלישת הטורקים בשנת 1683 אבדו עקבותיו. על פי סברה אחרת הוענק הדגל ללאופולד החמישי בידי היינריך השישי, קיסר האימפריה הרומית הקדושה בעקבות אותו הקרב.
בשנת 1230 מת לאופולד השישי, דוכס אוסטריה, בנו פרידריך השני, דוכס אוסטריה עלה לשלטון במקומו. עד מהרה הסתכסך פרידריך עם האצולה האוסטרית, עם וצלאב הראשון, מלך בוהמיה, עם אנדראש השני, מלך הונגריה, ואף עם פרידריך השני, קיסר האימפריה הרומית הקדושה. בשנת 1236 גורש פרידריך על ידי פרידריך השני מהדוכסות, עקב סיועו למרד של היינריך השביעי, מלך גרמניה, אולם לאחר זמן קצר התפייס עם הקיסר והושב לנחלתו. בשנת 1242 התגבר סכסוך הגבולות בין אוסטריה לממלכת הונגריה, ובשנת 1246 נהרג פרידריך בקרב מול בלה הרביעי, מלך הונגריה.
היסטוריה > אוטוקר השני, מלך בוהמיה

על פי החוק הפיאודלי, מכיוון שפרידריך השני מת ללא יורשים, חזרה הנחלה לקיסר. אולם מכיוון שפרידריך השני, קיסר האימפריה הרומית הקדושה היה שקוע במאבקו עם האפיפיור אינוקנטיוס הרביעי, ובמלחמות הגואלפים וגיבלינים, ניטש מאבק ירושה על הדוכסות. בשנת 1251 לאחר מותו של הרמן השישי, מרקיז באדן ששלט בדוכסות, פלש אוטוקר השני, מלך בוהמיה שהיה נשוי למרגרט פון באבנברג, שהייתה אחייניתו של פרידריך השני, דוכס אוסטריה, וכבש בשמה את דוכסות אוסטריה. בשנת 1269 כבש אוטוקר את דוכסות קרינתיה וקרניולה, ובכך שלט בכל מרכז אירופה.
היסטוריה > בית הבסבורג

בשנת 1273 נבחר רודולף מהבסבורג למלך גרמניה, אולם אוטוקר ואלפונסו העשירי, מלך קסטיליה סירבו לבחירה, ובשל כך פתח רודולף בשנת 1274 במלחמה נגד אוטוקר. בשנת 1276 כבש רודולף את דוכסות קרינתיה, ובשנת 1278 הביס רודולף בקרב מרשפלד את אוטוקר, שאף נהרג בקרב, ובכך נעשה רודולף לשליט אוסטריה. שושלתו של רודולף - בית הבסבורג, שלטה באוסטריה כ-640 שנה. סביב המאות ה-14 וה-15 הרחיבו ההבסבורגים את שטחיהם והחלו לצבור מחוזות בקרבת דוכסות אוסטריה, שהייתה דוכסות קטנה שחלשה לאורך הדנובה ועל שטיריה. בשנת 1335 השיגו (אלברכט השני) את קרניולה (דוכסות קראין) שבסלובניה ואת קרינתיה, ובשנת 1368 את טירול. מחוזות אלו הפכו לחלק מהירושה שקיבלו השליטים ההבסבורגים, ונקראו "טריטוריות הירושה".
בהיסטוריה של שתי המאות ה-14 וה-15 היו הרבה עליות ומורדות. בהסכם נוינברג שהתרחש ב-1379 תחת שלטונם של אלברכט השלישי ולאופולד השלישי פוצלה אוסטריה ביניהם, אלברכט החזיק באוסטריה עצמה, בעוד שלאופולד החזיק בטריטוריות הירושה. ב-1402 התרחש עוד פיצול, ארנסט הקשוח קיבל את שטיריה, קרינתיה וקרניולה, ופרידריך הרביעי את טירול ואת דרום מערב אוסטריה שהיה אוסף של טריטוריות הבסבורגיות. האיחוד מחדש בוצע על ידי פרידריך החמישי, דוכס אוסטריה (השלישי כקיסר האימפריה הרומית הקדושה) בנו של ארנסט הקשוח לאחר נפילת הטורים ההבסבורגיים אלברט והבכירים הטירולינים.
בשנת 1438 נבחר הדוכס אלברכט מאוסטריה ליורש של חמו, זיגיסמונד, קיסר האימפריה הרומית הקדושה מבית לוקסמבורג. על אף שאלברכט מלך רק במשך שנה (כאלברכט השני, קיסר האימפריה הרומית הקדושה), מאז מלכותו כל קיסרי האימפריה הרומית הקדושה היו משושלת הבסבורג, מלבד חריגה אחת.
היסטוריה > שדרוג לארכידוכסות

בשנת 1453 העלה פרידריך השלישי, קיסר האימפריה הרומית הקדושה את דוכסות אוסטריה למעמד של ארכידוכסות. ההבסבורגים החלו לרכוש שטחים רבים מחוץ לאדמות הירושה על ידי נישואים: בשנת 1477 מקסימיליאן, ארכידוכס אוסטריה בנו היחיד של הקיסר פרידריך השלישי נשא לאשה את מארי, היורשת של דוכסות בורגונדיה שבצרפת וכך השיג את רוב מדינות השפלה וחלקים מצרפת לטובת בית הבסבורג; בנו שלו, פיליפ "היפה", נשא לאישה את הנסיכה חואנה ("המשוגעת"), יורשת אראגון וקסטיליה וכך השיג לטובת ההאבסבורגים את ספרד ונחלותיה האיטלקיות, האפריקאיות ונחלות העולם החדש; ונכדו, הקיסר קרל החמישי, בנו של פיליפ, שלט על שטח עצום שעליו לא מלך מעולם שום מלך אירופאי. טריטוריות הירושה של ההאבסבורגים נפרדו מן האימפריה האדירה בשנת 1556 כשהקיסר קרל החמישי עזב את השלטון לטובת אחיו הצעיר פרדיננד. פרדיננד נשא לאישה את אן מבוהמיה, יורשת אחיה לאיוש השני מלך הונגריה ובוהמיה וכך זכתה האימפריה גם בהן.
היסטוריה > לאחר מכן

בני משפחת בית הבסבורג שלטו באוסטריה, ואף העמידו מתוכם את כל קיסרי האימפריה הרומית הקדושה (למעט חריגה אחת, במהלך מלחמת הירושה האוסטרית). בשנת 1804 הוקמה האימפריה האוסטרית, ובשנת 1806 פורקה האימפריה הרומית הקדושה. בשנות ה-60 של המאה ה-19 ניטש מאבק בין אוסטריה לפרוסיה על ההגמוניה בגרמניה, ולבסוף הפסידה אוסטריה במלחמת אוסטריה–פרוסיה, מה שהוביל לאיחוד גרמניה תחת בית הוהנצולרן. בשנת 1867 הוקמה האימפריה האוסטרו-הונגרית, שהתקיימה עד לאחר התבוסה במלחמת העולם הראשונה.
ראו גם

היסטוריה של אוסטריה
ארכידוכסות אוסטריה
בית הבסבורג
הערות שוליים

1 2 3  ד"ר פטר דיאם, אדום, לבן ואדום במשך מאות שנים סיפורם האמיתי של הצבעים האוסטרים. (בגרמנית)
↑  דגל אוסטריה באתר Lotus (באנגלית)
↑  מקורותיו של דגל אוסטריה באתר דגלי העולם (באנגלית)
↑  דגל אוסטריה באתר בריטניקה (באנגלית)
גבולותיה המשוערים של קאראנטיה סביב שנת 800 (החלק הצבוע בכחול הוא החלק הנמצא כיום בתחום אוסטריה)
המסמך בו מוזכרת אוסטריה לראשונה, כ"אוסטריכי" (המילה המוקפת באדום)
פרידריך השני מקבל את הדגל מידיו של הקיסר היינריך השישי
אימרה ראדאי

| --- | --- |

 לידה:  4 בספטמבר 1905 בודפשט, האימפריה האוסטרו-הונגרית 
 פטירה:  12 במרץ 1983 (בגיל 77) בודפשט, הרפובליקה העממית ההונגרית 
 שם לידה:  Fekete Imre 
 מקום קבורה:  בית הקברות פרקשרטי בבודפשט 
 מקום לימודים:  Kálmán Rózsahegyi Actors Training Studio (1923) 
 פרסים והוקרה:  אמן מצטיין של הונגריה (1959)  Kazinczy Award (1967)  אמן דגול של הונגריה (1969) 
 בן או בת זוג:  Erzsi Pápai (1961–12 במרץ 1983)  Mici Erdélyi (1930–1937) 
 צאצאים:  מיהאי ראדאי 
 
אימרה ראדאי (במקור פקטה קודם שוורץ, בהונגרית: Ráday Imre; בודפשט, 4 בספטמבר 1905 – בודפשט, 12 במרץ 1983) היה שחקן יהודי-הונגרי, במאי תיאטרון, מרצה באוניברסיטה, מגיש רדיו; השחקן הראשון שזכה בפרס קזינצי ; בעלה של מיצי ארדיאי, ואחר כך בעלה של השחקנית ארז'י פאפאי, אביו של הצלם מיהאי ראדאי.
ביוגרפיה

אביו מור פקטה (מקודם:שוורץ) (1878-1941) היה סוחר כלי נגינה ילידי בודפשט, ואמו הייתה אילונה קון, תופרת. ראדאי איבד את אמו בגיל צעיר ואביו נישא בשנית. אימרה הילד אהב לשרטט ולצייר. בגיל 14 זכה בתחרות לאמנים צעירים. לאחר התיכון הפך לסטודנט ב"מכללה לאמנות שימושית" ובערבים פיתח את כישורי הרישום שלו בבית ספרו של צייר בעל שם. עם זאת, התעניינותו פנתה במהרה לתיאטרון. הוא נרשם לבית הספר לדרמה של קלמן רוז'אהדי, שם סיים את לימודיו בשנת 1923. חתם חוזה לשנה בעיר סקשפהרוואר. משנת 1924 עד 1926 היה חבר בתיאטרון גרגיי ציקי בקאפושוואר (Csiky Gergely Színház (Kaposvár)). מ־1926 עד 1929 עבד בברלין כשחקן באולפני הסרטים UFA. הוא אף הומלץ על ידי קלמן רוז'אוולדי לתפקיד הרוזן בוני באופרטה של אמריך קלמן נסיכת הצ'רדש. תוך שלוש השנים לאחר מכן צילם שבעה סרטים אילמים, בהם על חיי יוהאן שטראוס (הבן). הוא היה חבר "תיאטרון מרכז העיר" בבודפשט משנת 1929 עד 1930, ובין 1930 לבין 1935 שיחק ב"תיאטרון ההונגרי" ובתיאטרון הקומדיה של בודפשט.
ב־4 בינואר 1930 ראדאי התחתן עם השחקנית מיצי ארדיאי בבודפשט, אותה הציג בפני קארוי נוטי בברלין. בתקופת נישואיהם השתתפו בכמה סרטים ביחד. צילומים אלה לא עשו טוב למערכת היחסים שלהם, כי עד שהסרט הראשון הוקרן בהצגת בכורה הם כבר התגרשו.
בשנת 1932 צולם הסרט "נשקי אותי מתוקה" ב"אולפני הסרטים הוניה" בכיכובו. זה היה הסרט המדבר הראשון שלו. הסרט המדבר השני היה "סיפור של מרץ" ב-1934.
בין השנים 1939–1945, רק לעיתים רחוקות היה יכול לשחק בגלל מוצאו היהודי. הוא הופיע באקדמיה למוזיקה ע"ש פרנץ ליסט בהופעת פרידה (באישור מיוחד, לאחר האיסור על יהודים להופיע) עם אוסף שירה ואז נסע להולנד בעזרת מכר. שם שיחק את תפקידיו בגרמנית. אולם בשנת 1941 חזר לבודפשט. תחילה שיחק בתיאטרון גולדמארק במסגרת אומיקה - ההתאחדות הלאומית היהודית-הונגרית לחינוך בפני קהל יהודי בלבד ולאחר מכן הסתתר במהלך המלחמה. ב-30 ביולי 1941 הוא נשא לאישה את ארז'בט מגדולנה פרדה, הידועה יותר כמאני פרדה, שניהלה סלון אופנה בבודפשט. מאוחר יותר היא הפכה לעקרת בית ולאם כאשר נולד ילדם הראשון, מיהאי ראדאי (1942), ושנתיים לאחר מכן אנדראש ראדאי (1944).
הוא הצטרף לתיאטרון הלאומי של בודפשט כשחקן וכבמאי בשנת 1945, הוא שיחק בין היתר בבמה העליזה ובתיאטרון צבא העם ההונגרי בין 1951 לבין 1953. הוא הפך למרצה באוניברסיטה לאמנויות התיאטרון והקולנוע בין השנים 1950 לבין 1956. הוא התעלם מצילומי הסרטים בגלל מדיניות התרבות הסוציאליסטית.
מאוחר יותר כן שיחק בסרטים עלילתיים, בסרטי טלוויזיה ובמשחקי רדיו. סדרת תוכניות הטלוויזיה הקשורה לשמו הייתה "חיים במשך שנים" בתחילת שנות השבעים. השידור השבועי היה לקשישים, הוא היה המגיש וגם כתב את המילים.
ההצגה התיאטרון האחרונה שלו בתיאטרון תאליה הייתה בהצגה של בלה ז'ולט: "ארז'בטווארוש" בשנת 1973. עם זאת, הוא המשיך לשחק בסרטים.
פרסים

פרס האמן המצטיין (1959)
פרס קזינצי (1967)
פרס האמן הדגול (1969)
תפקידי במה > כבמאי

קאטשר: ואלס אור הנרות
ז'אן קוקטו: מפלצות קדושות
מקסים גורקי: אזרחים קטנים
אנאטול פרנס: סיפור על איש בר מזל
אוסקר ווילד: בונברי
קלגרי: בנות חרוכות
סרטיו (חלק) > סרטים אילמים גרמניים

The Trial of Donald Westhof (1927)
The Woman in the Cupboard (1927)
At the Edge of the World (1927)
The Csardas Princess (1927)
Strauss Is Playing Today (1928)
Frauenarzt Dr. Schäfer (1928)
סרטיו (חלק) > סרטי קולנוע הונגריים

The Dream Car (1934)
Peter (1934)
Márciusi mese (1934)
Pókháló (1936)
The Lady Is a Bit Cracked (1938)
Dollárpapa (1956)
Guns and Doves (1961)
Alba Regia (1961)
The Lost Generation (1968)
The Girl Who Liked Purple Flowers (1973)
Mrs. Dery Where Are You? (1975)
The Phantom on Horseback (1976)
לקריאה נוספת

לקסיקון הונגרי לאמנות הקולנוע.
ספריית שחקנים
HMDB
הערות שוליים

↑  "Fekete Mór halotti bejegyzése a Budapest VII. kerületi polgári halotti akv. 452/1941. folyószáma alatt".
↑  "Szülei házasságkötési bejegyzése a Budapest VII. kerületi polgári házassági akv. 863/1903. folyószáma alatt".
↑  "Fekete Mór 2. házassága Gonda Saroltával a Budapest IV. kerületi (belvárosi) polgári házassági akv. 15/1917. folyószáma alatt".
↑  "Házasságkötési bejegyzése a Budapest IV. kerületi (belvárosi) polgári házassági akv. 4/1930. folyószáma alatt".
| --- | --- |
בקרת זהויות :  GND: 106126436X  ISNI: 0000 0001 1219 041X  MusicBrainz: 632cd5fb-6500-406c-b2d6-14461cea45f8  VIAF: 163382547   WorldCat (עם VIAF): 163382547 
מיצי ארדיאי ו אימרה ראדאי בתחנת הרכבת בלטונפלדוואר בשנת 1936
אימרה ראדאי עם קלארי טולנאי בסרט כבוד לחריגה (1936)
לוח הזיכרון של אימרה ראדאי במקום הולדתו, ברחוב ראדאי 14
אליפויות ה-NBA

גמר ה-NBA הוא סדרת האליפות השנתית של ליגת ה-NBA, בה מתמודדות אלופות האזור המזרחי והאזור המערבי (מאז 1970; לפני כן התמודדה אלופת הבית המזרחי מול המנצחת בין אלופת הבית המרכזי לאלופת הבית המערבי) בסדרת הטוב מ-7 כדי לקבוע את אלופת הליגה. לקבוצה שזוכה בסדרה מוענק גביע לארי אובריאן, שהחליף את גביע וולטר בראון ב-1983.
נכון ל-2024, 21 מועדונים שונים זכו באליפות הליגה, מתוכם 20 פעילים. 11 קבוצות זכו בתואר יותר מפעם אחת, בעוד ש-7 מועדונים (5 פעילים) הגיעו לגמר אך הפסידו ו-5 לא הופיעו בו כלל. בוסטון סלטיקס מובילה את טבלת הזכיות בליגה עם 18, האחרונה שבהן ב-2024, לפני יריבתה הבולטת לוס אנג'לס לייקרס עם 17 אליפויות. מהאזור המזרחי הגיעו 41 אלופות, לעומת 37 מהמערב.
תוצאות לפי קבוצה

| קבוצה | אליפויות | סגנויות | סדרות גמר | עונות כאלופה | עונות כסגנית |
| --- | --- | --- | --- | --- | --- |
| בוסטון סלטיקס | 18 | 5 | 23 | 1957, 1959, 1960, 1961, 1962, 1963, 1964, 1965, 1966, 1968, 1969, 1974, 1976, 1981, 1984, 1986, 2008, 2024 | 1958, 1985, 1987, 2010, 2022 |
| מיניאפוליס/לוס אנג'לס לייקרס | 17 | 15 | 32 | 1949, 1950, 1952, 1953, 1954, 1972, 1980, 1982, 1985, 1987, 1988, 2000, 2001, 2002, 2009, 2010, 2020 | 1959, 1962, 1963, 1965, 1966, 1968, 1969, 1970, 1973, 1983, 1984, 1989, 1991, 2004, 2008 |
| פילדלפיה/סן פרנסיסקו/גולדן סטייט ווריורס | 7 | 5 | 12 | 1947, 1956, 1975, 2015, 2017, 2018, 2022 | 1948, 1964, 1967, 2016, 2019 |
| שיקגו בולס | 6 | 0 | 6 | 1991, 1992, 1993, 1996, 1997, 1998 | – |
| סן אנטוניו ספרס | 5 | 1 | 6 | 1999, 2003, 2005, 2007, 2014 | 2013 |
| סירקיוז נשיונלס/פילדלפיה 76' | 3 | 6 | 9 | 1955, 1967, 1983 | 1950, 1954, 1977, 1980, 1982, 2001 |
| מיאמי היט | 3 | 4 | 7 | 2006, 2012, 2013 | 2011, 2014, 2020, 2023 |
| פורט ויין/דטרויט פיסטונס | 3 | 4 | 7 | 1989, 1990, 2004 | 1955, 1956, 1988, 2005 |
| ניו יורק ניקס | 2 | 6 | 8 | 1970, 1973 | 1951, 1952, 1953, 1972, 1994, 1999 |
| יוסטון רוקטס | 2 | 2 | 4 | 1994, 1995 | 1981, 1986 |
| מילווקי באקס | 2 | 1 | 3 | 1971, 2021 | 1974 |
| קליבלנד קאבלירס | 1 | 4 | 5 | 2016 | 2007, 2015, 2017, 2018 |
| סיאטל סופרסוניקס/אוקלהומה סיטי ת'אנדר | 1 | 3 | 4 | 1979 | 1978, 1996, 2012 |
| בולטימור/וושינגטון בולטס/וושינגטון ויזארדס | 1 | 3 | 4 | 1978 | 1971, 1975, 1979 |
| סנט לואיס/אטלנטה הוקס | 1 | 3 | 4 | 1958 | 1957, 1960, 1961 |
| פורטלנד טרייל בלייזרס | 1 | 2 | 3 | 1977 | 1990, 1992 |
| דאלאס מאבריקס | 1 | 2 | 3 | 2011 | 2006, 2024 |
| דנוור נאגטס | 1 | 0 | 1 | 2023 | – |
| טורונטו ראפטורס | 1 | 0 | 1 | 2019 | – |
| רוצ'סטר רויאלס/סקרמנטו קינגס | 1 | 0 | 1 | 1951 | – |
| בולטימור בולטס (התפרקה ב-1954) | 1 | 0 | 1 | 1948 | – |
| פיניקס סאנס | 0 | 3 | 3 | – | 1976, 1993, 2021 |
| אורלנדו מג'יק | 0 | 2 | 2 | – | 1995, 2009 |
| ניו ג'רזי/ברוקלין נטס | 0 | 2 | 2 | – | 2002, 2003 |
| ניו אורלינס/יוטה ג'אז | 0 | 2 | 2 | – | 1997, 1998 |
| אינדיאנה פייסרס | 0 | 1 | 1 | – | 2000 |
| וושינגטון קפיטולס (התפרקה ב-1951) | 0 | 1 | 1 | – | 1949 |
| שיקגו סטאגס (התפרקה ב-1950) | 0 | 1 | 1 | – | 1947 |
אליפויות רצופות

בוסטון סלטיקס (1959–1966)
מיניאפוליס לייקרס (1952–1954)
שיקגו בולס (1991–1993)
שיקגו בולס (1996–1998)
לוס אנג'לס לייקרס (2000–2002)
מיניאפוליס לייקרס (1949–1950)
בוסטון סלטיקס (1968–1969)
לוס אנג'לס לייקרס (1987–1988)
דטרויט פיסטונס (1989–1990)
יוסטון רוקטס (1994–1995)
לוס אנג'לס לייקרס (2009–2010)
מיאמי היט (2012–2013)
גולדן סטייט ווריורס (2017–2018)
ראו גם

NBA
גמר ה-NBA
MVP של סדרת הגמר ב-NBA
הגמרים האזוריים ב-NBA
אינטר צ'רקסק

| --- | --- |

 מידע כללי
 שם מלא:  מועדון הכדורגל "אינטר" צ'רקסק
 תאריך ייסוד:  2019
 תאריך פירוק:  2021 
 אצטדיון:  אצטדיון נארט, צ'רקסק, קאראצ'אי-צ'רקסיה   (תכולה: 8,000)
 מנכ"ל:  מוראט ג'אובאייב
 מאמן:  ואלרי זאזדראבניך
 ליגה:  ליגת הכדורגל המקצוענית
 fc-interkchr.ru
 
אינטר צ'רקסק (ברוסית: «Футбольный клуб „Интер“ Черкесск») היא קבוצת כדורגל רוסית מהעיר צ'רקסק שבקאראצ'אי-צ'רקסיה המתמודדת בליגה המקצוענית ובגביע המדינה החל מעונת 2019/2020.
הקבוצה הוקמה במקומה של נארט צ'רקסק שפורקה לאחר שייצגה את העיר בליגות המקצועניות משנת 1982.
היסטוריה

הקבוצה הוקמה ב-13 ביוני 2019 וב-19 ביוני, הותר לקבוצה להשתתף בליגת הכדורגל המקצוענית של רוסיה, השלישית בחשיבותה במדינה. ב-27 ביוני נודע שהקבוצה קיבלה רשמית מעמד כקבוצת כדורגל מקצוענית.
כבר בעונת הבכורה שלה בגביע העפילה עד לשלב 32 האחרונות.
הישגים לפי עונה

| עונה | ליגה> # | ליגה> מיקום | ליגה> מ | ליגה> נ | ליגה> ש | ליגה> ה | ליגה> ש"ז | ליגה> ש"ח | ליגה> יחס | ליגה> נק' | גביע |
| --- | --- | --- | --- | --- | --- | --- | --- | --- | --- | --- | --- |
| 2019/20 | 3 | ‏12 | ‏19 | ‏5 | ‏5 | ‏9 | ‏24 | ‏38 | ‏14— | ‏20 | ‏1/32 |
| 2020/21 | 3 | 15 | 32 | 4 | 6 | 2 | 28 | 89 | ‏— | 18 | ‏? |
אורלי נבעה

אורלי נבעה (נולדה ב-13 ביולי 1979) היא כדורגלנית עבר ישראלית, אשר שיחקה בעמדת החלוצה בליגת הנשים הבכירה מאז הקמתה ב-1998 ועד שנת 2009 וכן בנבחרת ישראל והשחקנית אשר כבשה את השער הבינלאומי הראשון לזכות הנבחרת.
קריירה כשחקנית כדורגל

נבעה החלה לשחק ולהתאמן בבית ספר רודמן בקרית ים במסגרת ליגה בית ספרית ואף השתתפה באליפות העולם לבתי ספר.
עוד לפני הקמתה של הליגה בארץ שיחקה במחוז צפון בליגת המחוזות.
עם פתיחתה של הליגה הצטרפה נבעה למכבי חיפה וזכתה עם הקבוצה ב-3 גביעים ו-2 אליפויות. הקבוצה התפרקה ב-2003 ונבעה הצטרפה להפועל פתח תקווה ושיחקה בה בעונת 2004/2005. בעונה שלאחר מכן שיחקה בבנות קיסריה טבעון.
בעונת 2006/2007 הצטרפה למכבי צור שלום ושיחקה שם עד פרישתה ב-2009.
נבעה השתייכה לסגל נבחרת ישראל שהוקמה בשנת 1997 והייתה השחקנית שכבשה את שער הבכורה של הנבחרת במשחק בינלאומי במשחק הידידות מול טורקיה שנערך ב-9 בפברואר 1998 בישראל ובו הפסידה הנבחרת 5-2. בתקופה זו רשמה 7 הופעות במדים הלאומיים.
תארים > מכבי חיפה

אליפות המדינה: 1998/1999, 2001/2002
גביע המדינה: 1998/1999, 1999/2000, 2001/2002
הערות שוליים

↑  ידידות נשים: טורקיה - ישראל, עמוד המשחק באתר ההתאחדות
↑  מה אתה יודע? חידון טריוויה, באתר ynet, 15 בספטמבר 2002
↑  תשובות: כדורגל ישראלי, באתר ynet, 4 בספטמבר 2002
דבון ורקהייזר

| --- | --- |

 לידה:  8 במרץ 1991 (בן 33) אטלנטה, ג'ורג'יה, ארצות הברית.
 שם לידה:  דבון ג'וזף ורקהייזר
 מוקד פעילות:  ארצות הברית 
 תקופת הפעילות:  מ-2002
 מקום לימודים:  Northview High School 
 עיסוק:  שחקן, זמר, משורר, גיטריסט
 סוגה:  פופ, רוק אלטרנטיבי
 שפה מועדפת:  אנגלית 
 devonwerkheiser.com
 פרופיל ב-IMDb
 
דבון ורקהייזר (באנגלית: Devon Werkheiser; נולד ב-8 במרץ 1991) הוא שחקן, מוזיקאי וזמר-יוצר אמריקאי, אשר ידוע בעיקר בזכות גילום הדמות נד ביגבי בסדרה "מדריך ההישרדות של נד" בערוץ ניקלודאון.
ביוגרפיה

ורקהייזר נולד באטלנטה, ג'ורג'יה, וגדל בעיר ג'ונס קריק, ג'ורג'יה. הוריו רשמו אותו לבית הספר המקומי למשחק.
קריירה > קריירת משחק

לאחר ששיחק בתפקיד שולי בסרט "חיילים היינו" בשנת 2002, הוא ואימו עברו ללוס אנג'לס כדי לפתח את קריירת המשחק שלו. בשנת 2003 היה לו תפקיד ראשי בתור מקס קורדה בסרט הטלוויזיה "Recipe for Disaster" של ערוץ הטלוויזיה ION Television. מאז הגעתו להוליווד, ורקהייזר קיבל מספר תפקידים בטלוויזיה ובקולנוע, הגדול שבהם הוא זה של נד ביגבי בסדרה "מדריך ההישרדות של נד" בניקלודיאון. ורקהייזר דיבב את קולו של קספר בסרט "קספר ובית הספר לרוחות: הסרט" ששודר ברשת Cartoon Network.
בשנת 2007, ורקהייזר כיכב בסרט של ניקלודיאון "שרדרמן שולט" הסרט מבוסס על סדרת ספרים בשם זה. מאוחר יותר באותה שנה, ורקהייזר שיחק את התפקיד של כריס מרינו בסרט המקורי של ערוץ לייפטיים "Christmas in Paradise".
בשנת 2009, ורקהייזר כיכב בתפקיד ויקטור בסרט "הפעם הראשונה". הוא שיחק את התפקיד של ויקטור, אשר מאוהב באניה, ואין לה שמץ של מושג שהוא קיים. היה לו גם תפקיד משמעותי בסרט "הקונדס" משנת 2010, בו שיחק בתפקיד בראד באריס.
בשנת 2011, ורקהייזר שיחק את התפקיד של דני בסרט מותחן האימה "תחתית החושך". בשנת 2012, הוא שיחק את התפקיד הראשי של קאסידי וורן בסדרת האינטרנט "Never Fade Away". בשנת 2013 כיכב ורקהייזר בתפקיד מקס בסרט האימה "The Wicked".
בשנת 2014, ורקהייזר כיכב בתפקיד ניק בסרט "California Scheming" וגילם את פיץ' בסרט "Helicopter Mom" לצדה של ניה ורדלוס.
בשנת 2016, ורקהייזר כיכב בתפקיד ג'ייסון בסרט הטלוויזיה "Bad Sister", שהוקרן בבכורה בערוץ Lifetime ב-4 בינואר 2016; בסרט דמותו רדופה על ידי הנזירה החדשה בבית הספר. בקיץ 2016, ורקהייזר כיכב בתור לוגן בסרט הקומדיה הרומנטית "Sundown" בבימויו של פרננדו ליברייה. ב-5 בדצמבר 2016, הוא התארח בפרק של הסדרה "מרוששות" ברשת CBS.
בשנת 2017, ורקהייזר שיחק את התפקיד של ברוק בסרט הקומדיה "Where's the Money". בשנת 2018, היה לו תפקיד משנה בתור ג'ואי בדרמת הפשע העצמאית "Break Night" ושיחק בתפקיד שופט בסרט הריקודים "To The Beat!". בשנת 2019, שיחק את התפקיד של צ'ארלי במיני-סדרת האינטרנט "Rough Draft", אשר שוחרר ישירות ל-YouTube ב-11 בפברואר 2019. באותה שנה, ורקהייזר שיחק בתפקיד המשנה של פלויד סטיילס בסרט הפשע "Crown Vic‏", ובהמשך, ורקהייזר כיכב בתפקיד סאם בסרט הקומדיה הרומנטית "Santa Girl" לצד ג'ניפר סטון.
בשנת 2021 לוהק ורקהייזר לסרט "ראסט". באוקטובר אותה שנה, נעצרה הפקת הסרט לאחר שהצלמת הלינה האצ'ינס נהרגה מירי אקדח ששימש כאביזר צילומים אשר אחז בו אלק בולדווין בעת הירי.
קריירה > קריירה מוזיקלית

בשנת 2010 הוציא את השירים "If Eyes Could Speak" ו-"Sparks Will Fly" כסינגלים בחנות המקוונת iTunes. כמו כן מספר משיריו הופיעו בסרטים בכיכובו. את המוזיקה שלו תיאר כשילוב של רוק ופופ. לדבריו העבודה על השירים מתבצעת בשיתוף עם אמנים נוספים כמו טים מאיירס, וולי גאג'ל, אדי גלן. צ'רלי מידנייט עזר לו לכתוב את השירים שלו.
הוא הוציא את המיני-אלבום הראשון שלו בשם "I Am" ב-25 ביוני 2013. מיני-אלבום השני שלו, "Here and Now" שוחרר ב-9 ביוני 2015.
ב-3 בינואר 2016 הוציא ורקהייזר את הסינגל "Stuck On the Ground", הוא הוציא סינגל נוסף "Fire" ב-22 בינואר 2016, שניהם כלולים מתוך אלבום הבכורה שלו "Prologue" ששוחרר ב-5 בספטמבר 2016. ב-23 באפריל 2020, הוא הוציא את המיני-אלבום השלישי שלו בשם "Chapter One", שמורכב מחמישה שירים.
חיים אישיים

דבון פעיל במספר ארגוני צדקה, בעיקר בקרן האמריקאית "Starlight Starbright Children’s Foundation" בה מסייעים לילדים חולים.
למשך תקופה קצרה יצא עם השחקנית לינדזי שו אחרי שהכירו בסדרה בה שיחקו יחדיו - "מדריך ההישרדות של נד".
דיסקוגרפיה > אלבומי אולפן

2016: Prologue
דיסקוגרפיה > מיני-אלבומים

2013: I Am
2015: Here and Now
2020: Chapter One
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2002 | חיילים היינו | סטיב מור |  |
| 2009 | הפעם הראשונה | ויקטור נאדסן |  |
| 2010 | ‏The Prankster | בראד |  |
| 2010 | מרמדיוק | גולדן דוג / קוקר ספניאל | דיבוב |
| 2011 | תחתית החושך | דני |  |
| 2013 | The Wicked | מקס ריס |  |
| 2014 | California Scheming | ניק |  |
| 2014 | Helicopter Mom | פיטצ' |  |
| 2016 | Sundown | לוגן |  |
| 2017 | ‏Where's the Money | ברוק |  |
| 2018 | Break Night | ג'ואי |  |
| 2018 | To The Beat! | שופט |  |
| 2019 | Crown Vic‏ | פלויד סטיילס |  |
| 2019 | Santa Girl | סאם |  |
| TBA | ראסט |  |  |